《题綦母氏孝友堂诗》
宋代·冯时行

高堂丽丹雘，燕衎谢伯隘。
揭名屏物色，所取一何迈。
艰难丕平后，南陔日废坏。
借锄记父恩，紾臂饱兄嘬。
惟君肖古先，学识洞源派。
尊承天伦重，愧赧绝纤芥。
遥遥曾闵心，千载知勉励。
雍穆粹闺閫，里闬消螫虿。
培植诞嘉种，芟蕴殄莠稗。
善积庆自余，福履可不卦。
斯堂寄丹抱，永焕曾玄戒。
白华粲堂下，紫荆老不杀。
吁嗟嗣芳烈，世世勿剪拜。
感激自成诗，漫往致壁疥。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。